Χίτσκοκ (ταινία)

Χίτσκοκ (αγγλικά: Hitchcock), είναι ο τίτλος της δραματικής ταινίας παραγωγής 2012 σε σκηνοθεσία Σάσα Τζερβάζι. Η ταινία είναι βασισμένη στο βιογραφικό βιβλίο του Στίβεν Ρεμπέλο, με τίτλο Alfred Hitchcock and the Making of Psycho που πραγματεύεται τη σχέση του σκηνοθέτη Άλφρεντ Χίτσκοκ με τη σύζυγό του Άλμα Ρεβίλ, κατά τη δημιουργία της ταινίας Ψυχώ (Psycho, 1960). Αναφορές γίνονται επίσης στο δολοφόνο του Γουινσκόνσιν, Εντ Γκάιν, που έδωσε την έμπνευση στο συγγραφέα Ρόμπερτ Μπλοχ για να δημιουργήσει τον κεντρικό χαρακτήρα του μυθιστορήματος Ψυχώ, Νόρμαν Μπέητς. Στην ταινία καταγράφονται τα γεγονότα που ακολούθησαν την κυκλοφορία του μυθιστορήματος του Μπλοχ: το ενδιαφέρον του Χίτσκοκ για την κινηματογραφική του μεταφορά, την ανάθεση των κεντρικών ρόλων, τα γυρίσματα της ταινίας, την κινηματογραφική πρεμιέρα και τις αντιδράσεις του κοινού και του τύπου. 

Πρωταγωνιστες είναι ο Άντονι Χόπκινς στο ρόλο του Άλφρεντ Χίτσκοκ, η Έλεν Μίρεν στο ρόλο της Άλμα Ρεβίλ και η Σκάρλετ Τζοχάνσον στο ρόλο της ηθοποιού Τζάνετ Λι. 

Η ταινία κυκλοφόρησε στους κινηματογράφους των Ηνωμένων Πολιτειών στις 23 Νοεμβρίου 2012.

 Ηθοποιοί και Ρόλοι 
 Άντονι Χόπκινς στο ρόλο του Άλφρεντ Χίτσκοκ
 Έλεν Μίρεν στο ρόλο της Άλμα Ρεβίλ
 Σκάρλετ Τζοχάνσον στο ρόλο της Τζάνετ Λι
 Τζέιμς Ντ' Άρσι στο ρόλο του Άντονι Πέρκινς
 Τζέσικα Μπίελ στο ρόλο της Βέρα Μάιλς
 Τόνι Κολέτ στο ρόλο της Πέγκι Ρόμπερτσον
 Ντάνι Χιούστον στο ρόλο του Γουίτφιλντ Κουκ
 Μάικλ Στούλμπαργκ στο ρόλο του Λιού Γουάσερμαν
 Ραλφ Μάκιο στο ρόλο του Τζόσεφ Στέφανο
 Κέρτγουντ Σμιθ στο ρόλο του Τζέφρι Σέρλοκ
 Μάικλ Γουίνκοτ στο ρόλο του Εντ Γκάιν
 Ρίτσαρντ Πόρτναου στο ρόλο του Μπάρνεϊ Μπάλαμπαν
 Γουάλας Λάνγκαμ στο ρόλο του Σολ Μπας 

 Πληροφορίες Παραγωγής 
Το 2005 υπήρξε η είδηση ότι το δίκτυο Arts & Entertainment σκόπευε να χρηματοδοτήσει μια τηλεταινία βασισμένη στο βιβλίο του Στίβεν Ρεμπέλο Alfred Hitchcock and the Making of Psycho. Στη συνέχεια τα δικαιώματα του βιβλίου πέρασαν στα χέρια των Ίβαν Ράιτμαν και Τομ Πόλοκ, ιδιοκτητών της εταιρίας Montecito Picture, ο οποίοι σκόπευαν να αναλάβουν την παραγωγή της μεταφοράς του βιβλίου στη μεγάλη οθόνη. Έκλεισαν λοιπόν συμφωνία με την εταιρία Paramount Pictures, υπεύθυνη για την παραγωγή και τη διανομή του Ψυχώ το 1960. Μετά από τέσσερα χρόνια ανάπτυξης του εγχειρήματος στην Paramount, η παραγωγή μετακινήθηκε στην εταιρία Fox Searchlight Pictures. 

Το Νοέμβριο του 2011, ανακοινώθηκε ότι ο Σάσα Τζερβάζι βρισκόταν σε διαπραγματεύσεις με την εταιρία προκειμένου να αναλάβει τη σκηνοθεσία της ταινίας κι ένα μήνα αργότερα ανέλαβε καθήκοντα σκηνοθέτη. Τον ίδιο μήνα ο Άντονι Χόπκινς και η Έλεν Μίρεν υπέγραψαν με την εταιρία για να ερμηνεύσουν τους ρόλους του Άλφρεντ Χίτσκοκ και της συζύγου του Άλμα Ρεβίλ. Ο Τζον Μακ Λάφλιν, ένας από τους σεναριογράφους της ταινίας του Ντάρεν Αρονόφσκι Μαύρος Κύκνος (Black Swan, 2010) ανέλαβε να διασκευάσει το βιβλίο του Ρεμπέλο, ενώ ο ίδιος ο συγγραφέας του βιβλίου προσφέρθηκε να κάνει προσθήκες που έριχναν φως στην πολύπλοκη σχέση μεταξύ του σκηνοθέτη και της συζύγου του.

Τα ονόματα των υπόλοιπων ηθοποιών που συμμετέχουν στην ταινία ανακοινώθηκαν το Μάρτιο του 2012. Την 1 Μαρτίου του 2012 ανακοινώθηκαν τα ονόματα των Σκάρλετ Τζοχάνσον και Τζέιμς Ντ'Άρσι που πρόκειται να υποδυθούν τους πρωταγωνιστές της ταινίας Ψυχώ Τζάνετ Λι και Άντονι Πέρκινς. Αργότερα τον ίδιο μήνα ο ρόλος της ηθοποιού Βέρα Μάιλς ανατέθηκε στην Τζέσικα Μπίελ. Άλλα μέλη του καστ περιλαμβάνουν την Τόνι Κολέτ που υποδύεται την πιστή συνεργάτιδα του Χίτσκοκ, Πέγκι Ρόμπερτσον, τον Ντάνι Χιούστον στο ρόλο του σεναριογράφου και δραματουργού Γουίτφιλντ Κουκ, τον Μάικλ Στούλμπαργκ που εμφανίζεται στο ρόλο του ατζέντη Λιου Γουάσερμαν, τον Μάικλ Γουίνκοτ στο ρόλο του ψυχοπαθούς δολοφόνου Εντ Γκάιν, τον Ραλφ Μάκιο στο ρόλο του σεναριογράφου Τζόσεφ Στέφανο, τον Ρίτσαρντ Πόρτναου στο ρόλο του διευθυντή της Paramount, Μπάρνεϊ Μπάλαμπαν και τον Γουάλας Λάνγκαμ στο ρόλο του σχεδιαστή γραφικών Σολ Μπας. 

Τα γυρίσματα ξεκίνησαν στις 13 Απριλίου 2012 στο Λος Άντζελες κι η ταινία ονομάστηκε Hitchcock. Τα γυρίσματα έληξαν στις 31 Μαΐου του 2012 μετά την ολοκλήρωση της σκηνής που καταγράφει τα γεγονότα της πρεμιέρας της ταινίας Ψυχώ στη Νέα Υόρκη στις 16 Ιουνίου του 1960. 

Στις 12 Σεπτεμβρίου του 2012 ανακοινώθηκε ότι ο Ντάνι Έλφμαν πρόκειται να συνθέσει τη μουσική επένδυση της ταινίας. Στο παρελθόν ο Έλφμαν επανηχογράφησε το αυθεντικό θέμα της ταινίας Ψυχώ του Μπέρναρντ Χέρμαν για τις ανάγκες της επανεκτέλεσης του Ψυχώ το 1998 από τον Γκας Βαν Σαντ.

 Βραβεία & Υποψηφιότητες 
ΟργάνωσηΚατηγορίαΥποψήφιοςΑποτέλεσμα Όσκαρ  Μακιγιάζ & Κομμώσεις  Χάουαρντ Μπέργκερ, Πίτερ Μοντάνια & Μάρτιν Σάμιουελ   Χρυσές Σφαίρες   Α' Γυναικείου Ρόλου - Δράμα  Έλεν Μίρεν   Screen Actors Guild Awards  Καλύτερη Γυναικεία Ερμηνεία σε Πρωταγωνιστικό Ρόλο  Έλεν Μίρεν  BAFTA  Α' Γυναικείου Ρόλου  Έλεν Μίρεν   Μακιγιάζ & Κομμώσεις  Χάουαρντ Μπέργκερ, Τζούλι Χιούιτ & Μάρτιν Σάμιουελ  

 Εξωτερικοί σύνδεσμοι
Επίσημη ιστοσελίδα 

 Παραπομπές 

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2012
Κατηγορία:Αγγλόφωνες ταινίες
Κατηγορία:Αμερικανικές δραματικές κωμικές ταινίες
Κατηγορία:Άλφρεντ Χίτσκοκ
Κατηγορία:Ταινίες βασισμένες σε πραγματικά γεγονότα
Κατηγορία:Αμερικανικές βιογραφικές ταινίες
Κατηγορία:Ταινίες βασισμένες σε βιογραφίες